SENA มั่นใจ Q2-Q3 ยอดขาย-ยอดโอนปรับตัวขึ้น หลังเปิด 7 โครงการใหม่
SENA มั่นใจ Q2-Q3 ยอดขาย-ยอดโอนปรับตัวขึ้น หลังเปิด 7 โครงการใหม่ มูลค่า 7.34 พันลบ. พร้อมลุยประมูลงานโซลาร์ฟาร์มหน่วยงานราชการและสหกรณ์ภาคการเกษตร
5 มิ.ย. 2560

นางสาวอริกา บุญรอดชู ผู้จัดการอาวุโสฝ่ายจัดสรรเงินทุนและการลงทุน บริษัท เสนาดีเวลลอปเม้นท์ จำกัด (มหาชน) หรือ SENA กล่าวว่า บริษัทฯ ยังคงเป้าหมายยอดขายปีนี้ไว้ที่ 4,600 ล้านบาท และยอดโอนที่ 4,800 ล้านบาท แม้ในไตรมาสแรกสามารถทำยอดขายได้เพียง 505.12 ล้านบาท และยอดโอนราว 369 ล้านบาท โดยเชื่อมั่นว่าในช่วงไตรมาส 2 และไตรมาส 3 นี้ จะสามารถผลักดันยอดขายและยอดโอนได้ตามเป้าหมายที่วางไว้ในปีนี้ได้
ทั้งนี้ บริษัทฯตั้งเป้าเปิดราว 10 โครงการ มูลค่า 1.2 หมื่นล้านบาท โดยได้เปิดตัวโครงการไปแล้วในช่วงที่ผ่านมา 3 โครงการ และในไตรมาส 2/60 และไตรมาส 3/60 บริษัทฯ เตรียมทยอยเปิดโครงการคอนโดมิเนียมเพิ่มอีกราว 7 โครงการ มูลค่า 7,340 ล้านบาท ได้แก่ โครงการ Sena Avenue Lamlukka Klong 2 มูลค่า 150 ล้านบาท ,โครงการ Sena Avenue Bangkae Shop House มูลค่า 390 ล้านบาท ,โครงการ Niche ID @ Pakkred Station มูลค่า 1,400 ล้านบาท ,โครงการ The Kith Plus Lamlukka Klong 2 Phase 1 มูลค่า 600 ล้านบาท ,โครงการ Niche ID Bangkae Phase 2 มูลค่า 700 ล้านบาท ,โครงการ Niche Sukhumvit 70 มูลค่า 3,400 ล้านบาท และ โครงการ Niche Eco Town Km.9 มูลค่า 700 ล้านบาท
“ในไตรมาส 2 และไตรมาส 3 นี้ เราจะมีการเร่งทยอยเปิดโครงการใหม่ๆ เพิ่มอีก ราว 7 โครงการ จากเป้าหมายทั้งปี 10 โครงการ โดยที่ผ่านมาก็ได้มีการเปิดตัวโครงการไปแล้ว 3 โครงการ ขณะที่ไตรมาส 4/60 จะไม่มีการเปิดตัวโครงการใดๆ เนื่องจากเป็นช่วงของการไว้อาลัย ซึ่งเรายังคงมั่นใจว่าทั้งปียอดขายและยอดโอนน่าจะเป็นไปตามเป้าหมายที่วางไว้ได้”นางสาวอริกา กล่าว
โดยปัจจุบันบริษัทฯ มียอดขายรอโอนอยู่ที่ 3,000 ล้านบาท แบ่งเป็น แนวราบ 300 ล้านบาท และคอนโดมิเนียม 2,700 ล้านบาท คาดว่าจะสามารถรับรู้รายได้ในปีนี้ราว 2,700 ล้านบาท ขณะที่บริษัทฯ เตรียมจับมือร่วมกับธนาคารพาณิชย์จัดทำแคมเปญในการให้บริการสินเชื่อที่อยู่อาศัย เพื่อระบายสต็อกในมือ โดยปัจจุบันมีสต็อกเหลือขาย มูลค่ารวมกว่า 6,000 ล้านบาท ซึ่งคาดว่าจะสามารถปิดโครงการได้ราว 3-4 โครงการในปีนี้
ด้านธุรกิจพลังงานแสงอาทิตย์ ภายใต้บริษัท เสนา โซลาร์ เอเนอร์ยี่ จำกัด บริษัทฯ อยู่ระหว่างเตรียมเข้าประมูลงานโครงการโซลาร์ฟาร์มสำหรับหน่วยงานราชการและสหกรณ์ภาคการเกษตร ระยะที่ 2 ซึ่งที่ผ่านมาได้มีการเจรจา และเข้าไปดูพื้นที่กับหน่วยงานราชการภาคเหนือแล้ว จากปัจจุบันมีกำลังการผลิตไฟฟ้าอยู่ที่ 75 เมกะวัตต์ ส่วนการติดตั้งแผงโซลาร์บนหลังคาให้กับร้านค้าปลีก เซเว่น อีเลฟเว่น ปัจจุบันก็อยู่ระหว่างการเจรจาเพื่อติดตั้งแผงโซลาร์เพิ่มเติม